**ΚΥΠΡΙΑΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΟΙΚΟΝΟΜΙΚΩΝ**

**ΔΗΜΟΣΙΑ ΔΙΑΒΟΥΛΕΥΣΗ**

**Αναφορικά με προτεινόμενο νομοσχέδιο με τίτλο «Ο περί Πώλησης Ακινήτων (Ειδική Εκτέλεση) τροποποιητικός νόμος του 2022»**

Το Υπουργείο Οικονομικών, στα πλαίσια θέσπισης αποτελεσματικών ρυθμίσεων και διαδικασιών διαβούλευσης με τους συμμετέχοντες στην αγορά, όσον αφορά τις προτεινόμενες αλλαγές στην εθνική νομοθεσία, κυκλοφορεί το παρόν έγγραφο για σκοπούς υποβολής απόψεων.

Μετά τις πολλές προσπάθειες υλοποίησής της Μνημονιακής υποχρέωσης της Κυπριακής Δημοκρατίας “to enable swift transfer of title deeds” την οποία το Υπουργείο Οικονομικών (ΥΠΟΙΚ) σε συνεργασία με το Τμήμα Κτηματολογίου και Χωρομετρίας (ΤΚΧ) είχε αναλάβει να υλοποιήσει, δυστυχώς χωρίς να επιτευχθεί το επιθυμητό αποτέλεσμα, το θέμα της μεταβίβασης των τίτλων ιδιοκτησίας ακίνητης ιδιοκτησίας έχει συμπεριληφθεί στο Σχέδιο Ανάκαμψης και Ανεκτικότητας της Κυπριακής Δημοκρατίας (ΣΑΑ). Σύμφωνα με το ΣΑΑ η Κυπριακή Δημοκρατία έχει δεσμευτεί όπως τροποποιήσει τον περί πώλησης ακινήτων (ειδική εκτέλεση) νόμο έτσι ώστε να διαφυλάσσει τα συμφέροντα των αγοραστών εκ των προτέρων. Η τροποποίηση θα πρέπει να ψηφιστεί από τη Βουλή των Αντιπροσώπων (ΒτΑ) μέχρι την **31.12.22** και το νομοσχέδιο πρέπει να κατατεθεί στη ΒτΑ εννέα (9) μήνες πριν. **Τονίζεται** ότι η εκταμίευση των πόρων του Ταμείου Ανάκαμψης και Ανθεκτικότητας είναι άρρηκτα συνδεδεμένη με την ΕΓΚΑΙΡΗ επίτευξη ΟΛΩΝ των στόχων και οροσήμων που έχουν τεθεί για κάθε μία από τις επενδύσεις και μεταρρυθμίσεις του Σχεδίου.

Το Τμήμα Κτηματολογίου και Χωρομετρίας σε συνεργασία με το ΥΠΟΙΚ προέβηκε στην ετοιμασία του προτεινόμενου νομοσχεδίου με τίτλο «Ο περί Πώλησης Ακινήτων (Ειδική Εκτέλεση) τροποποιητικός νόμος του 2022».

Το τροποποιητικό νομοσχέδιο σκοπό έχει τη δημιουργία μηχανισμού διαφύλαξής των συμφερόντων των αγοραστών ακίνητης περιουσίας διασφαλίζοντας εκ των προτέρων ότι η μεταβίβαση της ακίνητης περιουσίας θα εκτελεστεί άμεσα και μόλις ο αγοραστής εκπληρώσει τις συμβατικές του υποχρεώσεις.

Το προτεινόμενο νομοσχέδιο το οποίο επισυνάπτεται ως **Παράρτημα Α**, έχει προκύψει μετά την ενσωμάτωση, στο μέγιστο δυνατό βαθμό των εισηγήσεων των βασικών εμπλεκομένων (Σύνδεσμοι Επι/τιών Ανάπτυξης Γης και Μεγάλων Αναπτύξεων, Σύνδεσμος Τραπεζών Κύπρου και Κεντρική Τράπεζα Κύπρου), τα οποία λήφθηκαν κατά την άτυπη διαβούλευση του τροποποιητικού η οποία έχει πραγματοποιηθεί.

**Ως εκ τούτου, το Υπουργείο Οικονομικών σας καλεί όπως υποβάλετε τα σχόλια ή απόψεις σας σχετικά με τα θέματα που αναφέρονται στο ερωτηματολόγιο στο Παράρτημα Β σε Word format, μέχρι 2 Μαρτίου 2022, στην ηλεκτρονική διεύθυνση** **nhapside@mof.gov.cy** **και κοινοποίηση στο** **eiosifidou@mof.gov.cy** **.**

16 Φεβρουαρίου 2022